MEGA บวกเกือบ 4% ลุ้นกำไร Q2 โตแกร่ง
MEGA บวกเกือบ 4% ลุ้นกำไร Q2 โตแกร่ง ล่าสุด ณ เวลา 12.18 น. อยู่ที่ 28.25 บาท บวก 1 บาท หรือ 3.67% สูงสุดที่ 28.50 บาท ต่ำสุดที่ 27.25 บาท มูลค่าซื้อขายที่ 147.04 ล้านบาท ด้าน โบรกฯ แนะซื้อ ให้เป้า 32 บาท
24 ก.ค. 2560

ผู้สื่อข่าวรายงานว่า ราคาหุ้น บริษัท เมก้า ไลฟ์ไซแอ็นซ์ จำกัด (มหาชน) หรือ MEGA ล่าสุด ณ เวลา 12.18 น. อยู่ที่ 28.25 บาท บวก 1 บาท หรือ 3.67% สูงสุดที่ 28.50 บาท ต่ำสุดที่ 27.25 บาท มูลค่าซื้อขายที่ 147.04 ล้านบาท ขณะที่ดัชนีตลาดหุ้นไทยโดยรวมบวก 0.15%

โดย บล.กสิกรไทย ระบุในบทวิเคราะห์ แนะนำซื้อ MEGA .ให้ราคาเหมาะสมทางพื้นฐาน 32 บาท โดยคาดว่ากำไรสุทธิของ MEGA ไตรมาส 2/60 ที่ 245 ล้านบาท เติบโต 12.3% เทียบช่วงเดียวกันกับปีก่อนและ 27.7% จากไตรมาสก่อน
โดยปัจจัยที่น่าจะสร้างการเติบโตเมื่อเทียบช่วงเดียวกันกับปีก่อน มาจากรายได้ของ MegaWeCare ที่เพิ่มขึ้นจากการรวมผลประกอบการของ Bio-Life ที่ซื้อกิจการมาในเดือน พ.ย. 59 และ คาดกำไรจากอัตราแลกเปลี่ยนราว 10 ล้านบาท เทียบกับที่มีผลขาดทุนจากอัตราแลกเปลี่ยน 35 ลบ. ในไตรมาส 2/59 ส่วนกำไรสุทธิคาดเติบโตจากไตรมาสก่อนจากผลของปัจจัยฤดูกาลที่โดยปรกติแล้วไตรมาส 1 ของทุกปีจะเป็น Low season ของ MEGA
ทั้งนี้ราคาหุ้นที่ปรับลดลงมาราว 12% ในช่วง 2 สัปดาห์ที่ผ่านมา ทำให้ระดับ Valuation น่าสนใจซื้อขายที่ PER 20.5x ปี 2561 ซึ่งสอดคล้องกับค่าเฉลี่ยในอดีต แต่คาดอัตราการเติบโตของกำไรสุทธิในปี 60-62 จะสูงกว่าในช่วง 3 ปีที่ผ่านมา